Hiér is Wits se nuwe visekanselierProf. Zeblon Vilakazi (Foto: ANA) Prof. Zeblon Vilakazi is aangestel as die nuwe visekanselier en hoof van die Universiteit van die Witwatersrand (Wits). Dié aanstelling tree begin volgende jaar in werking. Vilakazi is tans die visehoof en adjunk-visekanselier vir navorsing en nagraadse studie aan Wits. Dit volg nadat Adam Habib in Februarie as visekanselier van Wits bedank het om ŉ pos as direkteur van die School of Oriental and African Studies (SOAS) in Londen, Engeland, op te neem. Maroela Media het vroeër berig Habib sluit hom op 1 Januarie 2021 by die SOAS aan en sal tot dan in sy pos by Wits aanbly. Hy sal dan reeds agt jaar lank aan die stuur van dié universiteit wees. Isaac Shongwe, voorsitter van die Wits-raad, die hoogste besluitnemingsliggaam van die universiteit, het Donderdag in ŉ verklaring gesê Vilakazi is die toonbeeld van ŉ navorser van wêreldgehalte. Universiteit van die Witwatersrand (Foto: Wits) Vilakazi het reeds 325 navorsingsartikels gepubliseer en beskik tans oor ŉ h-indeks van 70, wat bepaal dat sy navorsing telkemale aangehaal word. Die h-indeks is ŉ outeurvlak-metingstelsel wat poog om die produktiwiteit en aanhalingsreikwydte van die publikasies van ŉ wetenskaplike of akademikus te bepaal. Volgens Shongwe word Vilakazi wêreldwyd erken vir sy wetenskaplike werk en bydrae tot die ontwikkeling van hoër onderwys in Afrika. “Hy is ŉ talentvolle persoon wat ŉ inspirerende voorbeeld is vir alle Afrikane,” het Shongwe gesê. Vilakazi het op sy beurt gesê dit is ŉ eer om in die gesogte pos as visekanselier van Wits aangestel te word. Volgens hom sien hy daarna uit om saam met sy gewaardeerde kollegas, mede-akademici en studente saam te werk om vaardighede op hoë vlak te ontwikkel wat nodig is om Suid-Afrika en die ekonomie vorentoe te laat beweeg. “Ons moet ook daarmee voortgaan om die skeppers, innoveerders en kritiese denkers te ontwikkel wat ons kan help om die probleme van die 21ste eeu op te los,” het Vilakazi gesê.